Il-Kummissarju għall-Protezzjoni tad-Data Ian Deguara qal li sakemm ix-xogħol ta' dak li jkun ma jirrikjedix li jkun hemm sorveljanza bil-kameras tas-sigurtà, l-imgħallmin ma jistgħux jużaw dawn il-kameras biex iżommu għajnejhom fuq l-impjegati tagħhom. Deguara qal dan waqt intervista fuq il-programm ta' Prof. Andrew Azzopardi fuq 103 Malta's Heart, f'diskussjoni li ffukat fuq l-implikazzjonijiet għall-privatezza tal-kameras tas-sigurtà. Huwa spjega li filwaqt li l-użu tal-kameras tas-sigurtà mhuwiex ġdid, żviluppi teknoloġiċi bħal li kamera tagħraf wiċċ dak li jkun (facial recognition) qed iqajmu tħassib ġdid. Il-Gvern kien ikkunsidra li juża dan l-apparat teknoloġiku f'Paceville u fil-Marsa fl-2018, iżda l-pjan kien sfaxxa fix-xejn. Waqt l-intervista Deguara qal li mhuwiex konxju ta' użu tal-facial recognition f'Malta. Fl-2017 Facial recognition: Il-Kummissarju tal-Protezzjoni tad-Dejta ma ġiex ikkonsultat Kompla jgħid li wieħed irid jikkunsidra żewġ affarijiet meta jinstalla kameras tas-sigurtà: l-ewwel il-bażi legali, u anke l-prinċipji wara l-użu ta' dawn il-kameras skont ir-Regolamenti tal-Protezzjoni tad-Data tal-Unjoni Ewropea. Dawn jinkludu l-prinċipju tal-proporzjonalità, in-neċessità, it-trasparenza, u anke l-proċedura addattata ta' min jista' jaċċessa dawn il-filmati, kemm jista' jżommhom u l-kontenut li jinġibed mill-kameras. Dan ifisser li filwaqt li l-postijiet tax-xogħol għandhom id-dritt jinstallaw kameras tas-sigurtà, u m'għandhomx bżonn il-permess tal-Kummissarju biex jagħmlu dan, xorta waħda ma jistgħux jużawhom mingħajr ħtieġa biex jgħassu lill-impjegati tagħhom, u pereżempju biex jaraw kemm-il darba l-impjegati jmorru t-toilet jew jieqfu jieħdu sigarett. L-uniċi eċċezzjonijiet japplikaw meta n-natura tax-xogħol tirrikjedi sorveljanza bħal din, pereżempju ta' impjegati tal-bank li jieħdu ħsieb il-flus. Għaldaqstant, il-kameras għandhom jiġu installati meta jkun meħtieġ, skont l-għan tagħhom. Dan ifisser li kameras fir-reception jew f'postijiet oħra ta' dħul u ħruġ jaf ikunu ġustifikati, imma kameras fuq l-iskrivaniji tal-impjegati huma xort'oħra. Fl-2019 Il-Facial Recognition għodda utli għal Pulizija iżda mhix mija fil-mija preċiża U fil-każ tad-djar? Deguara kkonferma li l-istess prinċipji ġenerali japplikaw għal sistemi tas-sigurtà fid-djar. Kameras fid-djar privati mhumiex permessi jiġbdu filmati tal-propjetajiet tal-ġirien, pereżempju. Prof. Azzopardi staqsa dan kemm hu vijabbli, u l-Kummissarju kkonferma li l-Uffiċċju tiegħu jinvestiga kull ilment li jsir. F'xi każijiet, l-Uffiċċju jaf jistaqsi li l-angoli tal-kamera jinbidlu, u drabi oħra s-software jista' awtomatikament joskura propjetà tal-ġirien. Madankollu, meta dan ma jkunx possibbli, l-Uffiċċju jkollu jordna li jitneħħew il-kameras. Ilbieraħ tħabbar li l-Kummissarju għall-Protezzjoni tad-Data Ian Deguara laqa' t-talba tal-kandidat indipendenti Arnold Cassola sabiex jinvestiga l-eluf ta' ritratti meħudin b'kameras moħbijin fit-toilets tan-nisa. Waqt investigazzjoni li għaddejja dwar ħasil tal-flus, instabu mal-14,000 ritratt fuq il-mowbajl ta' wieħed mill-akkużati meħudin fit-toilet tan-nisa. Aqra aktar Il-Kummissarju għall-Protezzjoni tad-Data se jinvestiga r-ritratti sigrieti mit-toilet